### NN 35/2025 (28.2.2025.), Odluka o općinskim porezima Općine Slavonski Šamac

Općina Slavonski Šamac

443

Na temelju članka 20., 25., 26., 27., 28. i članka 42. Zakona o lokalnim porezima (»Narodne novine« br. 115/16, 101/17, 114/22, 114/23 i 152/24), članka 35. Zakona o lokalnoj i regionalnoj (područnoj) samoupravi (»Narodne novine« br. 33/01, 60/01 – vjerodostojno tumačenje, 129/05, 109/07, 125/08, 36/09, 150/127 Statuta Općine Slavonski Šamac (»Službeni vjesnik Brodsko-posavske županije« br. 10/21 i 36/23), Općinsko vijeće Općine Slavonski Šamac na svojoj 21. sjednici održanoj 17. veljače 2025. godine, donijelo je

ODLUKU

O OPĆINSKIM POREZIMA OPĆINE
 SLAVONSKI ŠAMAC

I. OPĆE ODREDBE

Članak 1.

Ovom Odlukom utvrđuju se vrste poreza, obveznici plaćanja, porezna stopa i osnovica, stope i visina poreza te način obračunavanja i plaćanja općinskih poreza koji pripadaju Općini Slavonski Šamac, u skladu sa Zakonom o lokalnim porezima (»Narodne novine«, br. 115/16, 101/17, 114/22, 114/23 i 152/24).

II. VRSTE POREZA

Članak 2.

Općini Slavonski Šamac pripadaju slijedeći porezi:

1. porez na potrošnju;

2. porez na nekretnine;

3. porez na korištenje javnih površina.

Porez na potrošnju

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Slavonski Šamac.

Članak 4.

Obveznik poreza na potrošnju iz članka 3. ove Odluke je pravna i fizička osoba koja pruža ugostiteljske usluge, a koji se nalazi na području Općine Slavonski Šamac.

Članak 5.

Osnovica za porez na potrošnju iz članka 3. ove Odluke je prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Članak 6.

Porez na potrošnju plaća se po stopi od 3 %.

Članak 7.

Utvrđenu obvezu poreza na potrošnju porezni obveznik iskazuje se na Obrascu PP-MI-PO i predaje ga do 20. dana u mjesecu za prethodni mjesec.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Članak 8.

Poslove u vezi s utvrđivanjem i naplatom poreza na potrošnju obavlja Ministarstvo financija, Porezna uprava.

Porez na nekretnine

Članak 9.

Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

Obveza plaćanja poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja nema utjecaja na utvrđivanje statusa nekretnine za potrebe utvrđivanja poreza na nekretnine.

Članak 10.

Porez na nekretnine ne plaća se na nekretnine:

1. koje služe za stalno stanovanje;

2. koje se iznajmljuju na temelju ugovora o najmu za stalno stanovanje;

3. javne namjene i nekretnine namijenjene institucionalnom smještaju osoba;

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci;

5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci;

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor;

7. u slučajevima kada se iz svih okolnosti može utvrditi da je onemogućena stambena namjena nekretnine;

8. u vlasništvu jedinica lokalne samouprave koje se nalaze isključivo na teritoriju te jedinice lokalne samouprave;

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

Članak 11.

Porez na nekretnine na području Općine Slavonski Šamac plaća se u iznosu od 1,00 EUR/m2 korisne površine nekretnine.

Članak 12.

Obveznici poreza na nekretnine moraju nadležnom tijelu dostaviti podatke o nekretninama koje su predmet oporezivanja, podatke koje se odnose na mjesto gdje se nalaze nekretnine, podatke o korisnoj površini te ostale podatke koji su bitni za utvrđivanje obveze, do 31. ožujka godine za koju se utvrđuje porez na nekretnine.

Porez na korištenje javnih površina

Članak 13.

Porez na korištenje javnih površina plaćaju pravne i fizičke osobe koje koriste javne površine na području Općine Slavonski Šamac.

Članak 14.

Pod javnim površinama podrazumijevaju se površine u općoj uporabi prema zemljišno-knjižnoj evidenciji kojima po posebnim propisima upravlja Općina Slavonski Šamac (ulice, trgovi, nogostupi, zelene površine, parkovi, parkirališta i dr.).

Javnim površinama smatraju se površine javne namjene čije je korištenje namijenjeno svima i pod jednakim uvjetima kao što su javne zelene površine, pješačke staze, trgovi, parkovi, dječja igrališta i nerazvrstane ceste.

Članak 15.

Porez na korištenje javnih površina plaća se po sto stopi od 20 % na iznos ugovorene naknade koja se plaća za korištenje javnih površina.

Poslove utvrđivanja, evidentiranja i naplate poreza na korištenje javnih površina obavlja Jedinstveni upravni odjel Općine Slavonski Šamac.

Rješenje o porezu na korištenje javnih površine donosi Jedinstveni upravni odjel Općine Slavonski Šamac nakon sklapanja Ugovora o zakupu javne površine ili nakon izdavanja Rješenja o korištenju javne površine

Porez iz stavka 1. ovoga članka plaća se u roku od 15 dana od dana dostave Rješenja o utvrđivanju poreza na korištenje javnih površina.

III. PROVEDBENE ODREDBE

Članak 16.

Općina Slavonski Šamac poslove utvrđivanja, evidentiranja, naplate i ovrhe radi naplate poreza na potrošnju i poreza na nekretnine u cijelosti prenosi na Ministarstvo financija, nadležna Porezna uprava.

Za obavljanje poslova iz stavka 1. ovog članka Poreznoj upravi pripada naknada u iznosu od 5 % od ukupno naplaćenih prihoda.

Ovlašćuje se nadležna organizacija platnog prometa, zadužena za naplatu i raspoređivanje javnih prihoda, da naknadu koja pripada Poreznoj upravi obračuna i uplati u Državni proračun i to do zadnjeg dana u mjesecu za prethodni mjesec.

Porezna uprava je dužna do 15. u mjesecu, za prethodni mjesec, Općini Slavonski Šamac dostavljati zbirna izvješća o utvrđenim i naplaćenim porezima.

IV. PRIJELAZNE I ZAVRŠNE ODREDBE

Članak 17.

Kaznene i prekršajne odredbe te odredbe o zastari, obnovi pos­tupka i žalbenom postupku propisane Općim poreznim zakonom, Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 18.

Postupci utvrđivanja poreza započeti po odredbama Odluke o porezima Općine Slavonski Šamac (»Službeni vjesnik Brodsko-posavske županije« broj 14/17 i 27/17) koji nisu dovršeni do stupanja na snagu ove Odluke, dovršit će se prema odredbama Odluke o porezima Općine Slavonski Šamac (»Službeni vjesnik Brodsko-posavske županije« broj 14/17 i 27/17), ako nije u suprotnosti sa Zakonom o lokalnim porezima.

Članak 19.

Ova Odluka stupa na snagu u roku od 8 dana od dana objave u »Službenom vjesniku Brodsko-posavske županije«.

Članak 20.

Stupanjem na snagu ove Odluke prestaje važiti Odluka o porezima Općine Slavonski Šamac objavljena u »Službenom vjesniku Brodsko-posavske županije« br. 14/17 i 27/17).

Članak 21.

Ova Odluka objavit će se u »Narodnim novinama« i »Službenom vjesniku Brodsko-posavske županije« i dostavit će se i Ministarstvu financija, Poreznoj upravi.

Klasa: 410-01/25-02/1

Urbroj: 2178-9-02-25-1

Slavonski Šamc, 17. veljače 2025.

OPĆINSKO VIJEĆE OPĆINE SLAVONSKI ŠAMAC

Predsjednica
 Općinskog vijeća
 Ivana Ević, dipl. iur., v. r.